Poloneza Iga Swiatek şi belarusa Arina Sabalenka, primele două jucătoare ale lumii, ca şi în 2023, se vor înfrunta în finala turneului de tenis WTA 1.000 de la Madrid, dotat cu premii totale de 7.679.965 de euro.
Swiatek, aflată pentru a 101-a săptămână pe primul loc în clasamentul WTA, a trecut joi de americanca Madison Keys (20 WTA), cu 6-1, 6-3, în doar 70 de minute.
În a doua semifinală, Sabalenka a învins-o pe kazaha Elena Rîbakina, numărul patru mondial, cu 1-6, 7-5, 7-6 (7/5), după două ore şi 17 minute. Rîbakina avea opt victorii consecutive câştigate pe zgură în 2024, după titlul cucerit la Stuttgart.
În finala de anul trecut, Sabalenka a câştigat cu 6-3, 3-6, 6-3, cu mai puţin de o lună înainte ca Swiatek să cucerească al treilea său titlu la Roland Garros.
Sabalenka a mai cucerit titlul în 2021 la Madrid, turneu pe care Swiatek nu a reuşit să îl câştige până acum.
AGERPRES